b"\n_START_ARTICLE_\nKoranen\n_START_PARAGRAPH_\nKoranen (arabisk  \xd9\x92\xd9\x82\xd9\x8f\xd8\xb1\xd8\xa2\xd9\x86,   al-Qur'\xc4\x81n) er islams hellige skrift og best\xc3\xa5r av profeten Muhammeds \xc3\xa5penbaring. Koranen er ogs\xc3\xa5 et hellig skrift innen Bahai._NEWLINE_Koranen er opprinnelig skrevet p\xc3\xa5 arabisk. De fleste muslimer regner ikke oversettelser som hellige skrifter, men som tolkninger av Koranen. Koranen best\xc3\xa5r av 114 surer (kapitler) delvis ordnet slik at de lengste kommer f\xc3\xb8rst og de korteste sist, med unntak av den korte f\xc3\xb8rste suraen som er en sentral muslimsk b\xc3\xb8nn._NEWLINE_Ordet kommer fra det arabiske ordet al-qara som betyr \xc3\xa5 lese._NEWLINE_Muslimer kysser koranen f\xc3\xb8r de leser av den._NEWLINE_Det har v\xc3\xa6rt ulike versjoner av Koranen. Den utgaven som brukes n\xc3\xa5, ble vedtatt s\xc3\xa5 sent som i 1924.\n_START_SECTION_\n\xc3\x85penbaringen\n_START_PARAGRAPH_\nI islam har Koranen status som Allahs ord i bokstavelig forstand, en kopi av en himmelsk bok sendt til Muhammed via \xc3\xa5penbaringer. \xc3\x85penbaringene kom via dr\xc3\xb8mmer eller noen viktige episoder. Surene ble viderefortalt av profeten til dem han stolte p\xc3\xa5, fordi profeten selv var analfabet._NEWLINE_Engelen Gabriel (Jibril p\xc3\xa5 arabisk) var en viktig formidler mellom Allah og Muhammed. Hele Koranen ble ikke \xc3\xa5penbart for Muhammed p\xc3\xa5 \xc3\xa9n gang, men kom til i l\xc3\xb8pet av en periode p\xc3\xa5 rundt tjuetre \xc3\xa5r, det vil si fra Muhammed var f\xc3\xb8rti til han gikk bort i Medina \xc3\xa5r 632 e.Kr.\n_START_SECTION_\nKoranens oppbygning\n_START_PARAGRAPH_\nKoranen best\xc3\xa5r av 114 surer (kapitler). Hvert kapittel er inndelt i aya (eller ayat)._NEWLINE_Hver sura er allment kjent under et navn hentet fra det enkelte kapitlet. Surene er ikke arrangert i kronologisk orden (i den rekkef\xc3\xb8lge islamske l\xc3\xa6rde mener den ble \xc3\xa5penbart), men i en rekkef\xc3\xb8lge som i store trekk er i henhold til versenes st\xc3\xb8rrelse. Grovt sett tilsvarer dette en omvendt kronologi, hvor de korte surene fra perioden i Mekka (ca. 610-622) kommer sist, mens de lengre surene fra Medina-perioden (622-632) kommer f\xc3\xb8rst._NEWLINE_Koranen kan ogs\xc3\xa5 deles i 30 ulike deler kalt ajza, eller sju deler kalt manazil.\n_START_SECTION_\nSpr\xc3\xa5k og sjanger\n_START_PARAGRAPH_\nP\xc3\xa5 arabisk er ordet \xc2\xabKoranen\xc2\xbb en substantivform av verbet \xd9\x82\xd8\xb1\xd8\xa3 qara'a (\xc3\xa5 resitere), som er ordets stamme._NEWLINE_Koranens tekst er forskjelligartet. Den best\xc3\xa5r av b\xc3\xa5de prosa og poesi, og den er b\xc3\xa5de fortellende, lovgivende og dikterisk. Deler av teksten er skrevet p\xc3\xa5 rim._NEWLINE_Sett med arabiske litter\xc3\xa6re \xc3\xb8yne holdes Koranen for \xc3\xa5 v\xc3\xa6re forbilledlig vakker. Den er det arabiske spr\xc3\xa5ks tekststandard og er skrevet p\xc3\xa5 quraysh-dialekt, som angivelig ble brukt av den stammen som Muhammed tilh\xc3\xb8rte.\n_START_SECTION_\nOpphav og datering\n_START_PARAGRAPH_\nDen f\xc3\xb8rste nedskrivingen av deler av Koranen fant trolig sted allerede i Muhammeds levetid, men dette ble aldri noen komplett utgave. Den tradisjonelle muslimske oppfatningen av Koranens opphav er at etter Muhammeds d\xc3\xb8d ble en mer fullstendig utgave samlet av hans medarbeider Zayd ibn Thabit p\xc3\xa5 oppdrag fra den f\xc3\xb8rste kalifen Abu Bakr (632-634). Denne utgaven ble senere gitt den Omar, den andre kalifen (634-644), og deretter ble den oppbevart av Omars datter Hafsa. Mange av dem som hadde formidlet Koranens budskap ved \xc3\xa5 l\xc3\xa6re \xc3\xa5penbaringen utenat og resitere den i forskjellige sammenheng, d\xc3\xb8de i de mange kampene muslimene var involvert i, ogs\xc3\xa5 i tiden etter profetens d\xc3\xb8d. Derfor oppsto det behov for \xc3\xa5 samle hele Koranen i \xc3\xa9n bok. Dette behovet ble videre understreket av at det fantes forskjellige \xc2\xablesem\xc3\xa5ter\xc2\xbb, det vil si at \xc3\xa5penbaringen ble framf\xc3\xb8rt p\xc3\xa5 forskjellige m\xc3\xa5ter p\xc3\xa5 forskjellige steder, avhengig av hvilken \xc2\xabkoranleser\xc2\xbb man h\xc3\xb8rte p\xc3\xa5. Derfor begynte et samlings- og redigeringsarbeid under den tredje kalifen Uthman (kalif i perioden 644-656). Oppdraget med \xc3\xa5 samle ulike tekstutgaver ble gitt til profetens tidligere \xc2\xabsekret\xc3\xa6r\xc2\xbb Zayd ibn Th\xc3\xa1bit. Han la i stor grad sin opprinnelige versjon, oppbevart av Hafsa, til grunn. Det ble s\xc3\xa5 utarbeidet kopier og sendt til flere av imperiets st\xc3\xb8rre byer og garnisoner, hvor disse kopiene igjen ble kopiert. Alle andre versjoner og eksemplarer ble brent, og f\xc3\xb8lgelig er det bare denne tekstutgaven til den tredje kalifen som har overlevd._NEWLINE_Uthman-utgaven ble skrevet uten prikker eller vokaler. Derfor var det fortsatt mulig \xc3\xa5 lese Koranen p\xc3\xa5 forskjellige m\xc3\xa5ter, siden hver bokstav, avhengig av hvordan den ble \xc2\xabprikket\xc2\xbb kunne st\xc3\xa5 for flere bokstav-verdier. Det tok tid f\xc3\xb8r standardiserte vokaliserte utgaver ble etablert. Slike forhold bidro til utviklingen av en islamsk vitenskap om tekstforst\xc3\xa5else og om Koranens betydning."